নিজস্ব প্রতিবেদন: লোকসভা ভোটের আগে 'উত্তরপ্রদেশ মডেলে' বাংলার আইটি সেলকে কাজ করার নির্দেশ দিলেন ভারতীয় জনতা পার্টির সর্বভারতীয় সভাপতি অমিত শাহ। বুধবার হাওড়ার শরত্সদনে বৈঠকে বসেছিলেন তিনি। সামাজিক যোগাযোগ মাধ্যমকে ব্যবহার করে কীভাবে প্রচার চালানো যাবে, তারই রূপরেখা এদিন রাজ্যের আইটি সেলের প্রত্যেক সদস্য-সহ অন্যান্য কর্মীদের সামনে তুলে ধরেন তিনি।  রুদ্ধদ্বার কক্ষে অমিত শাহ বলেন, ''ফেসবুক, টুইটার, হোয়াটস অ্যাপের মাধ্যমে প্রচার চালাতে হবে। বিজেপির উন্নয়নমূলক কাজ, কেন্দ্রীয় সরকারের বিভিন্ন যোজনার কথা সাধারণ মানুষের কাছে পৌঁছে দিতে হবে। এখন শহর গ্রাম প্রতি ঘরেই পৌঁছে গেছে স্মার্ট ফোন। ইন্টারনেটের সংযোগ রয়েছে। ফলে প্রচার সোশ্যাল মিডিয়ার মাধ্যমে প্রচার জোর দিতে হবে।'' অমিত আরও বলেন, ''সংবাদমাধ্যম সঠিক খবর প্রচার করলে বাহবা দিন, কিন্তু যদি কোনও বিকৃত খবর পরিবেশন হয় তাহলে ঝগড়া না করে সোশ্যাল মিডিয়ার মাধ্যমে সঠিক তথ্য তুলে ধরাই হবে আমাদের কাজ। বিজেপি শাসিত রাজ্যগুলিতে বিজেপি কী কী কাজ করেছে সেটাও তুলে ধরতে হবে। ডিজিটাল ইন্ডিয়ার উপরে জোর দিতে হবে। গ্রামে গ্রামে ঘুরে ডিজিটাল ইন্ডিয়ায় সামিল করতে হবে সাধারণ মানুষকে। বাংলা ভাষায় প্রচার করতে হবে বাংলার গ্রামে।''  শরত্ সদনে সোশ্যাল মিডিয়া কনভেনশনে অমিত শাহের সঙ্গে ছিলেন মুকুল রায়, বাবুল সুপ্রিয়, সঞ্জয় সিং ও অন্যান্য রাজ্য নেতারা। এদিন হাওড়ার বিভিন্ন জায়গায় বিজেপির পতাকা ও ফ্লেক্স খুলে নেওয়ার অভিযোগে হাওড়া ফ্লাইওভাপেপ নীচে পথ অবরোধ করে বিক্ষোভ দেখান বিজেপি কর্মীরা।